ΓΡΑΠΤΗ ΕΡΩΤΗΣΗ E-3137/97 υποβολή: Jessica Larive (ELDR) προς την Επιτροπή (13 Οκτωβρίου 1997)

Θέμα: Η ανακύκλωση του πλαστικού

Η ποσότητα του πλαστικού που χάνεται κάθε χρόνο στην Ευρώπη μέσα στο σωρό των οικιακών αποβλήτων ανέρχεται σε 17,5 τόνους και αντιπροσωπεύει το 6% του συνολικού βάρους των αποβλήτων αυτών και το 1/4 του όγκου τους. Το 6% του πλαστικού αυτού ανακυκλώνεται ενώ το υπόλοιπο αποτεφρώνεται ή καταλήγει στη χωματερή. Αν και η αποτέφρωση παράγει ενέργεια, η λύση αυτή δεν είναι ικανοποιητική. Η εναπόθεση τους στις χωματερές θα πρέπει επίσης να αποφευχθεί επειδή το μεγαλύτερο μέρος των πλαστικών αυτών είναι ελάχιστα ή και καθόλου βιοαποικοδομίσημο. Εδώ και μερικά χρόνια υπάρχει μία νέα τεχνική που ανάπτυξε η Bennet Europe με τη βοήθεια του κοινοτικού προγράμματος REWARD και η οποία επιτρέπει την ανακύκλωση του πλαστικού. Πρόκειται για μία πολύ φιλοπεριβαλλοντική λύση του προβλήματος της αύξησης του σωρού των πλαστικών απορριμάτων.

Στις 13 Σεπτεμβρίου, το νέο στάδιο Gelredome του Άρνχεμ, σε συνεργασία με το ίδρυμα «Φύση, Περιβάλλον και Πληροφόρηση», δρομολόγησε εκστρατεία συλλογής μεταξύ του πληθυσμού πλαστικών επίπλων κήπου με στόχο την κατασκευή των 26.000 νέων καθισμάτων που θα εξοπλίσουν το στάδιο με ανακυκλωμένο πλαστικό. Το στάδιο αυτό θα είναι το πρώτο μέρος του κόσμου όπου χάρις στη νέα αυτή τεχνική θα έχει χρησιμοποιηθεί ανακυκλωμένο πλαστικό για τα καθίσματα.

1. Μπορεί να υποδείξει η Επιτροπή, για κάθε κράτος μέλος και για το σύνολο της Κοινότητας, την ποσότητα πλαστικού που περιλαμβάνετε κάθε χρόνο στο σύνολο των οικιακών απορριμάτων;

2. Γνωρίζει η Επιτροπή την προαναφερθείσα τεχνική;

3. Έχει λάβει γνώση η Επιτροπή του σχεδίου του Άρνχεμ, που συνεπάγεται την πρωτότυπη συμμετοχή του πολίτη σε πρόβλημα του περιβάλλοντος;

4. Εάν ναι, ποιά είναι η θέση της Επιτροπής σχετικά με το σχέδιο αυτό και κρίνει η Επιτροπή ότι θα ήταν σκόπιμο να αναλαμβάνονται παρόμοιες ενέργειες σε ευρωπαϊκό επίπεδο;

5. Είναι διατεθειμένη η Επιτροπή να καταστήσει το εν λόγω σχέδιο σημείο εκκίνησης ενός πιλοτικού ευρωπαϊκού σχεδίου το οποίο θα περιελάμβανε και ένα γενικό προβληματισμό σχετικά με την υλικοτεχνική πτυχή και την εγκατάσταση ειδικών κάδων, τη συλλογή αντικειμένων καθώς και την ευαισθητοποίηση του εντοπίου πληθυσμού;

Απάντηση της κας Bjerregaard εξ ονόματος της Επιτροπής (1 Δεκεμβρίου 1997)

1. Η Επιτροπή δεν διαθέτει τυποποιημένα δεδομένα σχετικά με την ποσότητα των πλαστικών οικιακών αποβλήτων που παράγονται ετησίως στην Κοινότητα. Ωστόσο, από τις περιβαλλοντικές στατιστικές για το 1996 της στατιστικής υπηρεσίας (Eurostat) προκύπτουν τα κάτωθι αριθμητικά δεδομένα για τα αστικά απόβλητα τα οποία περιλαμβάνουν τα οικιακά απόβλητα και τα απόβλητα από εμπορικές δραστηριότητες, από μικρούς φορείς και μικρές επιχειρήσεις κ.τ.λ.:

>TABLE>

2. Η Επιτροπή στήριξε το ειδικό έργο έρευνας και τεχνολογικής ανάπτυξης REWA 5, « για την ανακύκλωση των μεικτών πλαστικών αποβλήτων», που είχε ως αποτέλεσμα την ανάπτυξη μεθόδων διαχωρισμού, κατάταξης και επεξεργασίας δειγμάτων πλαστικών αποβλήτων που συλλέγονται σε δοχεία δημόσιων κήπων. Αποδείχθηκε ότι είναι δυνατόν να προσαρμοστούν και βελτιστοποιηθούν οι ιδιότητες των πλαστικών κόκκων μετά από την ταξινόμηση και τον καθαρισμό με την ενσωμάτωση διαφόρων προσθέτων ανάλογα με το προσδοκώμενο τελικό προϊόν. Ειδικότερα χρησιμοποιείται μια ειδική ουσία, η οποία καθιστά ικανή την ανάμειξη διαφορετικών πλαστικών, ιδιαιτέρως του πολυπροπυλενίου (PP) ή του πολυαιθυλενίου (PE) με πολυβινυλοχλωρίδιο (PVC). Η ποιότητα του προϊόντος και η συμβατότητά του με το περιβάλλον εξαρτάται σημαντικά από την καθαρότητα του ανακυκλωθέντος υλικού. Προκειμένου να αυξηθεί η καθαρότητα αυτή, το πρόγραμμα για το περιβάλλον και το κλίμα κάλυψε περαιτέρω εργασίες έρευνας και ανάπτυξης με στόχο την αναγνώριση διαφόρων πλαστικών και την αυτοματοποίηση της διαδικασίας διαχωρισμού τους. Συνδυάζοντας τα αποτελέσματα των διαφόρων έργων έρευνας και ανάπτυξης θα μπορούσε να επιτευχθεί ο καλύτερος διαχωρισμός των ομάδων αποβλήτων και η ανάπτυξη καθαρότερων προϊόντων με τη χρήση λιγότερων προσθέτων. Τοιουτοτρόπως θα μπορούσε επίσης να μειωθεί η δημιουργία επικινδύνων εκπομπών αφ' ης στιγμής το προϊόν θα χρησιμοποιηθεί για ενεργειακή ανάκτηση.

3. Η Επιτροπή δεν έχει υπόψη της το έργο πλαστικής καρέκλας στο Arnhem.

4. Η Επιτροπή αμφιβάλλει για την περιβαλλοντική σκοπιμότητα του έργου δεδομένου ότι διάφορα πλαστικά υλικά αναμειγνύονται. Επιπλέον, η Επιτροπή δεν έχει υπόψη της ενδεχόμενες περιβαλλοντικές επιπτώσεις της ουσίας που χρησιμοποιείται στην συγκεκριμένη τεχνολογία ανακύκλωσης. Ως εκ τούτου, θα πρέπει να αναλυθεί διεξοδικά η αποτελεσματικότητα της διαδικασίας αυτής για το περιβάλλον.

5. Πρωτοβουλίες οι οποίες βελτιώνουν την ανακύκλωση αποβλήτων και ως εκ τούτου εξοικονομούν παρθένα υλικά κατά αποδεκτό περιβαλλοντικά τρόπο θα αντιμετωπίζονταν θετικά εκ μέρους της Επιτροπής. Μένει να αποδειχθεί ότι το συγκεκριμένο έργο στο Arnhem όντως αφορά ανακύκλωση με περιβαλλοντικά αποδεκτό τρόπο.

Προκειμένου να βελτιωθεί και να καθιερωθεί γενικότερα η ανακύκλωση, η Επιτροπή επί του παρόντος εκπονεί ανακοίνωση για την ανακυκλωτική βιομηχανία.